पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. मानसून पूर्व की बरसात के बाद बाहर की सैर करने निकले सर्पराज ने एक महाविद्यालय के प्रशासन समेत कारिंदों को भी साढ़े चार घंटे तक परेशानी में डाले रखा। कैंपस में एक छात्रा के दोपहिया वाहन में सांप घुस जाने से प्राचार्य से लेकर शिक्षक तक सभी सांप को गाड़ी से बाहर निकालने की जद्दोजहद में लग गए थे। एक सर्पमित्र भी सांप को निकालने में नाकाम रहा।
सांप के गाड़ी के भीतर दुबक कर बैठे रहने के कारण मैकेनिक को बुलाकर गाड़ी के पार्ट खुलवाने पड़े। तकरीबन साढ़े 4 घंटे की कड़ी मशक्कत के बाद गाड़ी के इंजन के पास कुंडली मार कर बैठा सांप पकड़ में आया। सर्पमित्र ने सांप को जंगल में छोड़ दिया। घटना हिस्लॉप कॉलेज परिसर में बुधवार को हुई। दोपहिया वाहन स्वाति नामक अजनी निवासी छात्रा का था।
वह सीए फाइनल की परीक्षा देने पहुंची थी। जानकारी के मुताबिक हिस्लॉप कॉलेज में आईसीएसटी व युनिवर्सिटी की परीक्षा रहने से सैकड़ों विद्यार्थी पेपर देने के लिए पहुंचे थे। सभी ने महाविद्यालय प्रांगण में वाहन खड़े कर रखे थे। इस बीच सुबह 9 बजे काले रंग का एक सांप कॉलेज कैंपस की झाडिय़ों में से बाहर निकलकर दोपहिया वाहन क्रमांक एमएच 31 डीई ७९५९ के नीचे घुस गया। वहां चौकीदारी कर रहे सुख बहादुर ने सांप को गाड़ी के नीचे से इंजन की ओर जाते हुए देख लिया था।
ऐसे में उसने शोर मचाकर सभी को इस बात की जानकारी दी। बात प्राचार्य तक पहुंच गई। महाविद्यालय के शिक्षकों के साथ सभी उस वाहन के पास पहुंचे। परीक्षा शुरू रहने से छात्रा को गाड़ी गलत पार्किंग में होने की बात बताकर चाबी ली गई। सांप खुद ब खुद निकल जाए इस वजह से गाड़ी को दो घंटे तक चालू रखा गया। पेट्रोल खत्म होने के कारण गाड़ी बंद हो गई।
बावजूद इसके सांप गाड़ी के बाहर नहीं निकला। इसके बाद गाड़ी के पास कपड़ा जलाने, अंडा फोडऩे, स्प्रे मारने जैसे टोटके भी आजमाए गए। लेकिन सांप गाड़ी से बाहर निकलने का नाम नहीं ले रहा था। फिर प्रशासन द्वारा सर्पमित्र को बुलाया गया। लेकिन वह भी सांप को बाहर निकालने में नाकाम रहा। 12 बजे परीक्षा खत्म होने के बाद सभी परीक्षार्थी बाहर निकले। इस दौरान जिस छात्रा का वाहन था, उसे बताया गया।
छात्रा बुरी तरह डर गई थी। गाड़ी में सांप होने की बात विद्यार्थियों में फैलने से सांप को देखने के लिए परिसर में भीड़ लग गई। आखिरकार प्रशासन द्वारा एक मैकेनिक के साथ सर्पमित्र को भी बुलाया गया। मैकेनिक ने एक-एक कर गाड़ी के पार्ट खोले और एक कोने में दुबक कर बैठे सांप को पकड़ लिया। सर्पमित्र द्वारा सांप को जंगल में छोड़ दिया गया। इस प्रकार सुबह 9 बजे से शुरू मशक्कत दोपहर 1:30 बजे खत्म हुई।
विद्यार्थियों में डर
कॉलेज में परीक्षा चलने से रोजाना अनेक विद्यार्थियों को यहां आना पड़ रहा है। ऐसे में बुधवार को हुई घटना से विद्यार्थियों में डर का माहौल बना है।
और भी सांप होने की आशंका : सूत्रों के अनुसार परिसर में और भी सांप मौजूद हैं। कई बार यहां के लोगों ने बड़े-बड़े सांपों को परिसर में देखा है। ऐसे में बारिश में विद्यार्थियों को इनसे खतरा होने की बात को नकारा नहीं जा सकता।
खतरनाक हो सकता था नतीजा
हालांकि सांप छोटा था लेकिन इसे विषैली प्रजाति का बताया गया। ऐसे में यदि चौकीदार गाड़ी में सांप को घुसते हुए नहीं देखता तो परिणाम गंभीर साबित हो सकता था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn